ଭୁବନେଶ୍ୱର, ଫେବ୍ରୁଆରୀ ୧୭(ଲୋକାଲ ୱାୟାର): ମହିଳାଙ୍କ ଭଳି ରାଜ୍ୟରେ ଶିଶୁମାନଙ୍କ ଅପରାଧିକ ମାମଲାର ତଦନ୍ତ ପାଇଁ ସ୍ୱତନ୍ତ୍ର ଶିଶୁ ଥାନା ହେବା ଦରକାର ।
ଏନେଇ ରାଜ୍ୟ ଶିଶୁ ସୁରକ୍ଷା ଆୟୋଗ ପକ୍ଷରୁ ମୁଖ୍ୟମନ୍ତ୍ରୀଙ୍କୁ ଚିଠି ଲେଖିଛନ୍ତି ଆୟୋଗ ଅଧ୍ୟକ୍ଷା ସନ୍ଧ୍ୟାବତୀ ପ୍ରଧାନ ।
ଏ ବାବଦରେ ରାଜ୍ୟ ଶିଶୁ ସୁରକ୍ଷା ଆୟୋଗ ଅଧ୍ୟକ୍ଷା ସନ୍ଧ୍ୟାବତୀ ପ୍ରଧାନ କହିଛନ୍ତି ମୁଖ୍ୟମନ୍ତ୍ରୀ ମହିଳାମାନଙ୍କ ସୁରକ୍ଷା ପାଇଁ ସ୍ୱତନ୍ତ୍ର ଥାନା ଘୋଷଣା କରିଛନ୍ତି । ଯାହାକି ମହିଳାମାନଙ୍କ ସାମାଜିକ ସୁରକ୍ଷା ଦିଗରେ ସହାୟକ ହେବ ।
ଅପରାଧ ସହ କ୍ରମବର୍ଦ୍ଧିଷ୍ଣୁ ପିଲାମାନଙ୍କ ଭାଗିଦାରି ବି ବଢ଼ିଛି । ପିଲାମାନେ ବିଭିନ୍ନ ସମୟରେ ଅପରାଧ ସହ ଜଡ଼ିତ ହେଉଥିବା ବେଳେ ଅନେକ ସମୟରେ ପିଲାମାନଙ୍କୁ ବିଭିନ୍ନ ଅପରାଧିକ ମାମଲାରେ ଲିପ୍ତ କରାଯାଉଛି ।
ଯଦି ପିଲାମାନଙ୍କ ପାଇଁ ସ୍ୱତନ୍ତ୍ର ଥାନା ଖୋଲା ଯାଏ ଏହା ତଦନ୍ତ ପ୍ରକ୍ରିୟାକୁ ଅଧିକ ଗତିଶୀଳ କରିବା ସହ ଅପରାଧିକ ମାମଲାରେ ଶୀଘ୍ର ସମାଧାନରେ ସହାୟକ ହେବ ।
